האם בן זוגך נוהג לענג את עצמו עם סרטי פורנו? האם הוא מסתגר לעתים קרובות בחדרו, ומשאיר אותך לחכות לו לבד במיטה הזוגית עד שהוא ישכב לצדך רגוע כמו ילד וישקע בחלומות ורודים? אם כן, את בחברה טובה, כי התופעה הזאת נפוצה יותר מכפי שאת יודעת. היא הכתה שורשים כל כך עמוקים בהרגליהם של גברים רבים, שהם לפעמים אפילו לא מתביישים בה, ולא פעם נשים נאלצות לשמוע את קולות ההנאה מעבר לדלת.
וקודם כל שיהיה ברור: אין בדברים האלה שום שיפוט לגבי השימוש בפורנוגרפיה להמרצת הגירוי המיני. אם זה מה שעושה טוב לבני הזוג, מצוין. כל אחד רשאי למצוא את הדרך שלו לקבלת סיפוק. הדברים האלה נאמרים רק לגבי אותם זוגות שהפורנו ממש החליף את הקשר המיני ביניהם.
צפייה בסרטי פורנו היא דרך נוחה לספק את היצר המיני של גבר שלא נוח לו לעמוד במבחן מול אישה, או שלא מעוניין במיוחד להתחשב בצרכים של מישהו אחר. אבל שתי בעיות: ראשית, בעוד הוא דואג לעצמו בלבד הוא פוגע באינטימיות הזוגית שלכם. ושנית, לפני שהוא מבין מה קורה הוא עלול להתמכר לפעילות הזאת, ואז יהיה לו קשה יותר ויותר לחזור לפעילות מינית רגילה.
בדרך כלל, גבר שמזיל ריר מול ההתרחשות על המסך בטוח שהוא לא פוגע באף אחד. זה נכון אם הוא רווק, או אם האישה שאתו מאשרת את זה, או אם זה לא פוגע בשום צורה בקשר המיני ביניהם. אבל אם זה בא על חשבון הסיפוק של האישה, זאת אחת הפגיעות הקשות שגבר יכול לעולל, גם לבת זוגו וגם למערכת הזוגית.
אז אם לא אכפת לך, או אם את שמחה להיפטר בדרך הזאת מקשר מיני אתו, אין לכם בעיה. כל אחד מקבל בדיוק את מה שהוא רוצה. אבל אם את רוצה יחסים מלאים עם בן זוגך שכוללים קשר מיני מספק לשניכם, והוא מגיע אליך כבר שבע ומסופק, זכותך וחובתך לדרוש ממנו להפסיק לגמרי את הפעילות הזאת.
הוא יהיה מאושר מזה? לא. הוא יסכים מיד? לא. הוא יחשוב שזה הוגן? לא. אבל אם תהיי אסרטיבית ותעמדי על דעתך, הוא יתמודד עם תקופה לא נוחה ולא מספקת, עד שהוא יוכל למצוא שוב עניין בקשר מיני זוגי.
את בחורה טובה מבית טוב. התחתנת עם בחור טוב מבית טוב. אבל לאט לאט את מגלה בו צד שאת לא אוהבת: הוא אוהב גיוון מיני לא קונבנציונלי, והוא דורש ממך לשתף אתו פעולה בניגוד לרצונך. כפיצוי את מציעה לגוון את הפעילות המינית שלכם, אבל זה לא מספק אותו והוא דורש לפרוץ גבולות. את רוצה לעשות הכל למען הזוגיות, אבל מגיע רגע שבו את שואלת את עצמך אם זה כולל כניעה לדרישות מצדו שדוחות אותך.
אז לא, לאף אחד מכם אין זכות לדרוש מהשני משהו שדוחה אותו. זוהי התחשבות בסיסית אחד בצרכים של השני. נוסף לכך, הקשר המיני ביניכם הוא מקום שבו אתם מפקידים את הסכומים הגדולים ביותר של רגשות בחשבון האהבה שלכם. ואם אחד מכם בוחר פתרון חד צדדי לסיפוק המיני שלו, הוא מערער לגמרי את מצב החשבון המשותף.
אז מה לעשות? אין לזה תשובה מתוחכמת, אבל יש לזה תשובה ברורה. אם הוא דורש לצרף אדם נוסף למיטה הזוגית ואת לא רוצה, התשובה היא "לא, תודה, המיטה הזאת היא רק שלנו". אם הוא דורש חילופי זוגות ואת לא רוצה, התשובה היא "בשום אופן, מצטערת, אני לא רוצה מישהו אחר ולא לראות אותך עם מישהי אחרת". אם הוא דורש נישואין פתוחים ואת לא רוצה, התשובה היא "אין סיכוי, אני במערכת זוגית רק אתך ואתה רק אתי". ואם הוא יאמר שאין לו הנאה מ"סקס לעניים"? התשובה היא "זה מה שיש". ואם הוא יאיים לחפש בחוץ סיפוק לצרכים שלו? התשובה היא "הנה הדלת".
הוא יהיה מתוסכל כמובן. את לא תהיי מתוסכלת אם ימנעו ממך משהו שאת רוצה? אבל אל תדאגי, הוא יתגבר. ומצפה לו גם צ'ופר בצורת שיעור חשוב: בין בני זוג לא יכול להיות מצב שבו אחד נהנה על חשבון פגיעה בשני.
טיפול זוגי יכול לעזור לכל זוג, בכל גיל ובכל צירוף: צעירים בתחילת דרכם שרוצים להבטיח דרך בטוחה יותר ליחסים ארוכי טווח, לזוגות מבוגרים שרוצים להחזיר לעצמם את הניצוץ, ולזוגות עם פערים עמוקים בתפיסת העולם.
חשיבה הוגנת תמיד רואה גם את הצרכים של הצד השני, וחשיבה בלתי הוגנת מסוגלת לראות רק את הצרכים של עצמנו.